Nafarroako Parlamentuko Mahaiak, 2018ko martxoaren 19an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Laura Lucía Pérez Ruano andreak aurkeztutako galdera, hurrengo hitzarmen ekonomikoaren negoziazioan 8. artikulua –helbide fiskala eta ohiko bizilekua– aldatzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko martxoaren 19an

Lehendakaria: Ainhoa Aznárez Igarza

GALDERAREN TESTUA

Podemos-Ahal Dugu talde parlamentarioari atxikitako foru parlamentari Laura Pérez Ruano andreak, Legebiltzarreko Erregelamenduan ezarritakoaren babesean, honako galdera hau egiten du, Nafarroako Gobernuko Ogasuneko eta Finantza Politikako kontseilariak erantzun dezan Legebiltzarraren hurrengo Osoko Bilkuran:

Podemos-Ahal Dugu taldeak proposatuta oinordetzen zergan egindako azken aldaketaren karietara foru erkidego honetako zenbat eragile eta entitate neoliberal eta kontserbadorek zerga ekiditeko xedez egindako deslokalizazio-mehatxuak ikusita, Nafarroako Gobernuak ba al du asmorik hitzarmen ekonomikoaren hurrengo negoziazioan 8. artikulua –helbide fiskala eta ohiko bizilekua– aldatzeari ekiteko?

Iruñean, 2018ko martxoaren 15ean

Foru parlamentaria: Laura Lucía Pérez Ruano